Un chirurg plastician este acuzat de vătămare corporală din culpă şi evaziune fiscală, după ce a făcut mai multe intervenții chirurgicale în urma căruia 10 persoane au fost mutilate.
Polițiștii din Constanța au pus în aplicare, marți, 15 mandate de percheziție, într-un dosar ce vizează săvârşirea infracţiunilor de vătămare corporală din culpă şi evaziune fiscală, prejudiciul ridicându-se la valoarea de două milioane de euro.
"Din cercetările efectuate în dosar a rezultat că, în perioada august 2020 – ianuarie 2024, un bărbat ar fi efectuat intervenţii chirurgicale estetice şi reconstructive, în urma cărora ar fi rezultat vătămarea corporală a zece persoane. Prejudiciul cauzat în dosar este de 1.978.000 de euro", precizează Poliția Română într-un comunicat.
Oamenii legii spun că cercetările din acest dosar au fost extinse, verificându-se aspecte cu privire la săvârşirea infracţiunilor de corupere sexuală şi rele tratamente aplicate minorului.
Perchezițiile au avut loc la două sedii a două persoane juridice care au ca activitate prestarea de servicii medicale, precum și la locuințele a două persoane juridice, în municipiul București.
Potrivit stiripesurse.ro, măsura anchetării sub control judiciar în precedentul dosar a fost luată la sfârşitul lunii ianuarie de procurorii Parchetului de pe lângă Judecătoria Constanţa.
"În cauză s-a reţinut că inculpatul H.S., medic specialist în chirurgie plastică, a efectuat în data de 07.01.2021, la o unitate medicală din municipiul Bucureşti, intervenţii chirurgicale de tipul 'reducţie mamară cu implant de silicon' şi 'abdominoplastie' asupra persoanei vătămate P.L.D., în urma cărora au rezultat complicaţii medicale şi prejudicii estetice grave şi permanente. În data de 03.12.2022, la o unitate medicală din municipiul Constanţa, inculpatul a efectuat o intervenţie chirurgicală de tipul 'mastopexie' asupra persoanei vătămate P.I., în urma căreia au rezultat prejudicii estetice grave şi permanente. În data de 10.10.2023, la o altă unitate medicală din municipiul Bucureşti, inculpatul a efectuat o intervenţie chirurgicală de tipul 'mastopexie' asupra persoanei vătămate M.M.C., în urma căreia au rezultat complicaţii medicale şi prejudicii estetice grave şi permanente", au precizat procurorii.